Opdatering d. 09/11 2018: Politiet har foretaget anholdelser af de formodede gerningsmænd, og Horsens Folkeblad har derfor valgt at maskere ansigterne på billedet.

Original artikel:

Horsens: Sydøstjyllands Politi valgte mandag eftermiddag at offentliggøre et billede af tre mænd, der står bag et butikstyveri, som udviklede sig til røveri mod Netto på Brådhusvej i Stensballe.

Det skete 27. september, da en butiksdetektiv bemærkede, at de tre mænd stjal.

Han stillede sig derfor ved udgangen og ventede på mændene, oplyser politiet i en pressemeddelelse.

Da de kom ud fra Netto, tog han kontakt til dem, fortalte hvad han havde set og bad dem følge med ind på kontoret.

Den ene mand skubbede til butiksdetektiven og fortsatte videre ud mod parkeringspladsen. Detektiven blev væltet omkuld, og brugen af vold gør, at tyveriet dermed udviklede sig til et røveri.